Muutoksia Joutsenon ja Taipalsaaren hyvinvointiasemien kiirevastaanottotoimintaan

Taipalsaaren hyvinvointiaseman kiirevastaanottotoiminta päättyy perjantaina 23.1.2026 ja Joutsenon hyvinvointiaseman kiirevastaanottoaikoja vähennetään. Kiirevastaanotot ovat toimineet näillä hyvinvointiasemilla virka-aikoina.

– Muutoksilla pyritään parantamaan hyvinvointiasemien kiireettömän hoidon laatua ja hoidon jatkuvuutta. Tämä edellyttää kiirevastaanottojen toiminnan keskittämistä ja tiivistämistä niin, että niissä hoidetaan todella vain kiireellistä hoitoa vaativia vaivoja, avopalveluiden johtaja Minna Häyhä kertoo.

Lähimmät kiirevastaanotot löytyvät Etelä-Karjalan keskussairaalan T-siivestä (uuden tilaelementin 1.kerros) ja Imatran Honkaharjun hyvinvointiasemalta. Nämä kiirevastaanotot palvelevat myös iltaisin, viikonloppuisin ja arkipyhinä. Kiirevastaanotot Sammonlahden, Luumäen ja Parikkalan hyvinvointiasemilla toimivat edelleen vain virka-aikana. Kiirevastaanotot ovat tarvittaessa kaikkien eteläkarjalaisten käytössä.

Kiirevastaanotolle on aina varattava aika. Hoidontarpeen arviointi ohjaa potilaan kiirevastaanotolle sellaisen äkillisen sairastumisen, pitkäaikaissairauden akuutin vaikeutumisen tai toimintakyvyn alenemisen vuoksi, joka vaatii hoitoa 1–3 vuorokauden sisällä, mutta ei kuitenkaan päivystyksellisesti.

Hoidon tarpeesi arviointi ja ajanvaraus tehdään joko puhelimitse ja verkossa. Voit soittaa hyvinvointiasemiemme puhelinpalveluun 05 352 7260 (ma–pe 7–20) tai voit käyttää Oma Ekhvan chat–palvelua, joka palvelee joka päivä klo 8–20. Tai voit soittaa Päivystysapuun 116 117, joka palvelee vuorokauden ympäri. Voit ottaa yhteyttä myös Omaolon oirearvion digikanavan kautta. Hoidontarpeen arviosta saat sairauteesi kotihoito-ohjeet, ja tarvittaessa sinut ohjataan kiirevastaanotolle, päivystykseen tai saat ajan hyvinvointiaseman lähi- tai etävastaanotolle.

Lisätietoja:

Minna Häyhä, avopalveluiden johtaja, puh. 040 556 2530, minna.hayha@ekhva.fi

Sami Raasakka, ylilääkäri, sami.raasakka@ekhva.fi

Rauni Tuononen, palveluesihenkilö, puh. 040 651 5934, rauni.tuononen@ekhva.fi (Joutsenon, Sammonlahden ja Taipalsaaren hyvinvointiasemat)

Päivitykset: 22.1.2026 klo 17.00 lisätty hoidon tarpeen arviointi -kappaleeseen puuttuneet linkit